Според Томас Джеферсън: „Реалната свобода, това е безпрепятствено действие на нашата воля в рамките на границите , очертани покрай нас от равните на нашите права на другите”.

Да си свободен, означава да зачиташ достойнството и свободата на другите, а не да ги потъпкваш, всеки заслужава да бъде уважаван. Свободата е нещо, към което човек се стреми и което разбира по различен начин. Едно от най-важните неща е вътрешната свобода, това е свободата да изразяваш себе си без задръжки, страх и ограничения. Свободата на останалите е също толкова важна и ценна, колкото е твоята. Правилата и законите не ни правят несвободни, те просто ни възпират да не потъпкваме свободата на останалите.

Да зачиташ достойнството на останалите, е едно от най-важните изисквания, за да си свободен. Всички сме родени равни по права, но различни по произход. Да си свободен, означава да почиташ всекиго, независимо какъв е цветът на кожата му, външния му вид, сексуалната му ориентация или други белези, които биха го отличили от останалите по някакъв начин. Тези неща нямат значение и хората не би трябвало да бъдат съдени или приемани като по-нисши от останалите заради тях. Уважението и разбирането между нас е много важно, тъй като то ни прави хора. Ако живеехме в перфектен свят, нямаше да има дискриминация, но тъй като не живеем в такъв, поне всеки за себе си трябва да се опитва да влиза в положението на останалите и да ги приема такива каквито са, без да ги съди или да им се подиграва. Това са границите, които трябва да си поставим сами.

Всеки има различно определение и разбиране за свободата, защото всички сме различни и имаме различни интереси и потребности. Всеки се чувства свободен, когато прави нещо за себе си, често това, което го кара да се чувства така, го отличава от останалите. Всеки може да се изразява, облича и държи, както иска, но не трябва да прекрачва границите на останалите. Да си свободен, е да имаш правото на избор.

Вътрешната свобода е много важна, защото всеки трябва да се чувства свободен да изразява мнението си без страх. Обидите не са мнение, расизмът, сексизмът, хомофобията не са мнения и не би трябвало да бъдат толерирани или приемани за нещо нормално, тъй като те прескачат границата на останалите и потъпкват тяхната свобода и права. Свободата на словото е много нужна на цялото общество, защото ако не можеш да изразиш мнението си, то тогава свободен ли си?

Всеки има еднаква нужда от свобода. Всички сме равни пред закона и сме еднакво свободни или поне така трябва да бъде.

Правилата и законите са нужни на обществото. Предпазват както нашата свобода, така и тази на другите. Те са равни за всички, което ги прави честни и справедливи. Обществото се

нуждае от тях, защото дали неволно, или нарочно все някога ще прекрачите границата на някого другиго.

Свободата е способността на съзнанието да мисли и действа в съответствие с волята на самия човек, но във връзка с по-висши закони и порядък. Човек се ражда свободен и с определени граници, които не трябва да се прекрачват. Законите съществуват, за да гарантират тези граници. Трябва да стигнем до момент, в който всички сме достатъчно свободни и толерантни, за да може без страх всеки да споделя своите мнения, виждания и преживявания, без да преминава етичните и законови граници. Не трябва да се позволява на хората да продължават да тъпчат и мразят различните и да ги отритват от обществото и това трябва да ни гарантира държавата в лицето на законите и институциите, които ги прилагат.

Профилирана гимназия с преподаване на чужди езици „Екзарх Йосиф“, град Разград

Васил Тонев Калчев,11 б клас